《寄题吴子似所居二首·读书亭》
宋代·陈文蔚

古人不可见，千卷留遗编。
要非纸上语，至理实参前。
列圣精微心，舍此将何传。
极本会於一，枝叶数万千。
博文可约礼，掘井志得泉。
兹乃读书旨，涵泳当忘年。
勿以急迫求，留神尝静专。
说勿事悠悠，岁月空推迁。
久而竟纯熟，脱落不知然。
众理斯旁参，如海地百川。
又如庖丁刀，体解牛无全。
超然得我心，枫鉴非方圆。
书在言语后，用起言语先。
唐人资缀缉，汉儒拘训笺。
记诵日益博，畴知心鉴昏。
祗足聘驰骛，与道实天渊。
镇山名亭意，难与世人言。
方将屏俗虑，日夕亲圣贤。
见闻岂足道，孰是入德门。
隐几无别事，真趣在穷研。
一时忽冰释，花柳春无边。
此时案上书，始可付蹄筌。

作者简介：陈文蔚（约公元1210年前后在世）字才卿，上饶人。生卒年均不详，约宋宁宗嘉泰初前后在世。师事朱熹。尝举进士。庆元中，（1198）馆于朱熹家，课其诸孙。又讲读铅山。端平二年，（1235）都省言其所作尚书类编，有益治道，诏补迪功郎。学者称克斋先生。文蔚著有克斋集十七卷，《四库总目》传于世。